text: Over 6.000 har tilmeldt sig Royal Run i Aalborg, som er det første af fem løb, som Kronprinsen deltager i 2. Pinsedag i anledningen af hans 50 års fødselsdag. I Aalborg bliver start og mål for både One mile og 10 km ruten ved Slotspladsen på Aalborg Havn midt i byen. One Mile-deltagerne løber blandt andet forbi Musikkens Hus, kulturcentret Nordkraft og Utzon Centret. 10 km-deltagerne løber vestpå langs havnen under Limfjordsbroen. Først går turen ud forbi byens nye kultursted, Spritten og videre ud forbi Aalborgs nye eventsted for bevægelse, Vestre Fjordpark. Ruten fortsætter langs vandet til Vestbyen og vender ude ved Den Gamle Kridtgrav. Royal Run-løbet i Aalborg begynder kl. 9.00, når Kronprinsen løber med i One-mile løbet for børn, som er på 1,6 km. Udover Aalborg løber Kronprins Frederik også Royal Run i Aarhus, Esbjerg, Odense og København d. 21. maj.
summary: Der venter Kronprins Frederik og de mange tusinde deltagere til Royal Run i Aalborg en rute fuld af kultur. Dansk Atletikforbund har i dag løftet sløret for, hvor der løbes i Aalborg.